google/wiki40b huggingface dataset:
Besti flokkurinn

Besti flokkurinn (Det beste partiet) er et politisk parti på Island. Partiet er et protestparti som stilte til lokalvalget i Reykjavík 29. mai 2010. Partiet ble det største med en oppslutning på 34,7 prosent av stemmene, mens det hittil største partiet, konservative Sjálfstæðisflokkurinn (Selvstendighetspartiet) fikk 33,6 prosent av stemmene.
Grunnlegger og partileder er skuespilleren, komikeren og skribenten Jón Gnarr.
Partiet ble etablert i november 2009, og har fra første stund erkjent at en ikke vil gjøre noe med egne valgløfter. Partiet mener de andre partiene er korrupte, så partiet lover å være åpent korrupt.
Den politiske plattformen er å stanse korrupsjon og øke åpenheten, fjerne all gjeld, gratis buss for studenter og tapere, gratis svømmehaller og håndklær og å stevne alle som var ansvarlige for finanskollapsen som har rammet Island hardt.

Lokalvalg 2010

Lokalvalget til Reykjavik bystyre var partiets første valgdeltagelse. Av tilsammen 15 representanter til bystyret vant partiet 6 representanter med en oppslutning på 34,7 prosent. Byens til nå største parti, Selvstendighetspartiet, gikk kraftig tilbake med 9,3 prosent og mistet 2 av sju representanter med en oppslutning på 33,6 prosent.
De to regjeringspartiene på Island, Samfylkingin og Vinstrihreyfingin – grænt framboð, merket også velgernes vrede, men henholdsvis 8,3 og 6,4 prosent tilbakegang til 19,1 og 7,1 prosent, som holdt til 3 (-1) og 1 (-1) representant.
Opposisjonspartiet Framsóknarflokkurinn mistet sitt ene mandat, etter en tilbakegang på 3,6 prosent til 2,7 prosent.
Ventrikkelflimmer

Behandling

Hjerte-lunge-redning kan hjelpe ved at hjernen og resten av kroppen får tilført oksygen og fjernet karbondioksid med kunstig åndedrett og hjertekompresjon.
En defibrillator, hjertestarter, gir et kraftig elektrisk støt igjennom hjertet, som stopper elektrisk aktivitet i hjertet et øyeblikk. Ofte vil det oppstå vanlig regelmessig aktivitet etter sjokket og hjertet begynner igjen å slå, og pumper normalt.
Theodosia antoinei

Utseende

En stor (ca. 35 millimeter), litt avlang, grønt eller gyllent metallisk farget gullbasse. Hannene har lange horn både på hodet og pronotum, disse er kløvet i spissen og går mot hverandre slik at de danner en klype. Beina, særlig hannenes forbein, er lange og slanke.

Levevis

Arten lever i regnskog.

Utbredelse

Arten lever på Borneo (Kalimantan).
Tårnbygget (Mo i Rana)

Tårnbygget er en bygning i den eldste bydelen Moholmen i Mo i Rana. Bygningen ble oppført i 1893 som butikklokale og administrasjonssete for den lokale handelsmannen Lars Aagaard Meyer (1831 – 1909). I 1860 fikk han tillatelse av Kong Karl IV til å drive butikk. Bygningen er oppført i sveitserstil med rikt utskårete listverk omkring vinduene. Den ble restaurert i 1990 for å gjenskape store deler av dets opprinnelige ytre utseende.
Bygningens 1. etasje ble utleid til Naturhistorisk avdeling av Rana Museum fra 1990 til 2008.
Bygningen ble leid av frimurere den 21. november 1973, og tatt i bruk under innvielsen av en deputasjonsloge den 30. oktober 1974. Den ble kjøpt av frimurere den 31. desember 1987, og eies idag av St. Johanneslogen Polarcirkelen og St. Andreaslogen Helgeland.
§ 77-eftersyn

§ 77-eftersyn er i Danmark et kontrollettersyn av kjøretøyer utført av politiet uten en konkret mistanke om et straffbart forhold. Politiet kan undersøke kjøretøyet for feil og mangler samt kontrollere at føreren er i besittelse av et førerkort og for øvrig oppfyller betingelsene for lovlig å føre kjøretøyet. Vurderes kjøretøyet å være til fare for trafikksikkerheten, kan dets kjennemerkene inndras.
Ettersynet foretas med hjemmel i færdselsloven § 77. Ettersynet kan såvel skje av enkelte kjøretøy som i form av en razzia hvor en hel rekke trafikanter på en bestemt strekning kontrolleres.
I henhold til færdselsloven § 55 kan politiet uten konkret mistanke om et straffbart forhold kreve at en trafikant avgir en utåndings-, spytt- eller svetteprøve. Ved konkret mistanke om overtredelse av lovens regler om kjøring i påvirket tilstand kan politiet dessuten forlange en blod- eller urinprøve.
AMD PowerPlay

AMD PowerPlay er et sett teknologier fra Advanced Micro Devices (AMD) som har som formål å redusere strømforbruket i flere av AMD’s grafikkprosessorer og APU’er ved å benytte deres proprietære utstyrsdriver «Cataclyst». AMD Powerplay er også implementert i ATI/AMD brikkesett som integrerer grafikk og i AMD’s Imageon håndholdte brikkesett som ble solgt til Qualcomm i 2008.
AMD PowerPlay reduserer også lydnivået som oppstår når man avkjøler stasjonære datamaskiner og utvider batteriers levetid i bærbare datamaskiner og annet mobilt utstyr.
MAD Powerplay har blitt erstattet av AMD PowerTune.
Norsk Front (illegal avis)

Norsk Front var en av de illegale avisene som ble utgitt i Oslo under den tyske okkupasjonen av Norge under andre verdenskrig.
Gruppa bak avisen hadde alt i 1941 begynt å sende ut illegale, navnløse publikasjoner. De var også involvert i flyktningetransport til Sverige og etterretning. I 1943 startet de den illegale Norsk Front. Det var en nyhetsavis, som ved frigjøringen var den inne i sin tredje årgang. Den 9. april 1945 publiserte avisen utgave nummer 41. Opplaget startet på om lag 2000, men økte til 7000 mot slutten av krigen. Største delen av tiden ble Norsk Front stensilert, men det siste tiden klarte gruppa å få den ut i boktrykk.
Redaktør var Knut Haukaness. Ellers deltok blant andre Arne Foss, Bjarne Gukild, Nils Lone, Toralv Ølen og Erling Øyen på den redaksjonelle siden.
Leder for trykkingen var Thorleif Enger, som ble skutt av tyskerne i forbindelse med et illegalt oppdrag i 1944 på Hauketo i Oslo.
I distribusjonen var Lars Homlong, Knut Lillegraven og Torleif Rode sentrale. Hans Henrik Holm og Frøydis Haavardsholm deltok også i arbeidet med avisen.
Tomarus gyas

Utseende

En middelsstor, oval, mørkt rødbrun, blank hornbille. Oversiden er nokså tett og kraftig punktert, på dekkvingene danner punktene rader. Begge kjønn har en liten grop foran på pronotum med en ganske liten knøl i forkant og to små knøler i pannen, disse er litt mer utpregede hos hannen, som ellers kan kjennes på en litt smalere kroppsform enn hunnen. Clypeus ("overleppen") har to små tenner. Beina er ganske korte og kraftige.

Levevis

Larvene lever i jorda, for det meste av råtnende plantemateriale, men de kan også ete røttene på ulike planter.

Utbredelse

Arten er vidt utbredt fra Mexico i nord til Argentina i sør.
Trondheim Spektrum

Gamle Trondheim Spektrum

Hallen ble oppført i tre byggetrinn. Trinn en og to ble tegnet av arkitektene Pran & Torgersen og ble oppført i årene 1963 og 1971, og trinn tre i 1988 tegnet av Lien & Risan arkitektkontor.

Bygningsdetaljer

Trondheim Spektrum hadde en gulvflate på 15 000 m² fordelt på 8 flerbrukshaller, samt et vrimleområde på over 1000 m² som inneholder kafeteria og minibank. Den største hallen hadde 3400 sitteplasser og plass til 6000 mennesker stående.
Trondheim Spektrum hadde 1000m² med møterom i forskjellige størrelser fra 80m² til 480m². Anlegget hadde et eget pressesenter som bestod av 2 arbeidsrom, 3 kontorer samt møterom. Et treningssenter og et cateringselskap hadde også tilhold i bygget.

Nye Trondheim Spektrum

Trondheim Spektrum ble utbygd og rehabilitert i perioden 2014-2019. Grunnen var at to av hallene var så falleferdige at de krevde omfattende rehabilitering. Formannskapet i Trondheim vedtok derfor i 2014 å bygge en ny og større hall som skulle stå ferdig til håndball-EM i 2020. Bygget stod ferdig i 2019, og har ni spilleflater for håndball og seks minibaner for barneidrett. Den største hallen har 8600 sitteplasser. Det kan arrangeres konserter i hallen med opptil 12000 tilskuere.

Kritikk

Da planene for den nye hallen ble kjent, ble det reist kritikk fra mange hold om at det skulle bygges en ny hall på samme sted som dem gamle, bl.a. med trafikkproblemer (hallen ligger innerst i en blindgate) og begrensede parkeringsmuligheter. Flertallet i kommunen stod derimot på sitt, og mente det ville bli for dyrt å bygge en ny hall et annet sted i byen.
Etter at bygget stod ferdig i 2019 har det fått kritikk for at det ligner en brunost, 
en Moelven-brakke 
eller en ubåt-bunker, 
for manglende arkitektkonkurranser under utformingen av bygget, 
og for bruk av svartelistede planter på taket av bygget.

Arrangementer

Foruten breddeidrett benyttes hallene til blant annet kurs, seminarer, kongresser og messearrangement, for eksempel arrangeres fiskeoppdrettsmessen Aqua Nor og fiskerimessen Nor-Fishing i Trondheim Spektrum.
Trondheim Spektrum er også hjemmeareana for Byåsen Håndball Elite, og vil være en av arenaene hvor det skal spilles kamper i de innledende rundene av EM i håndball 2020 for både menn og kvinner. Tidligere har også kamper under VM i håndball for kvinner blitt arrangert i Trondheim Spektrum både i 1993 og 1999, og under EM i håndball 2008 for menn ble en del av kampene spilt i anlegget.
Livet ivold

Livet ivold er et skuespill av Knut Hamsun skrevet i fire akter, og utgitt i 1910 av Gyldendal.
Alpirod

Alpirod er et tidligere 1000 km trekkhund løp i Sør-Europa. Navnet kommer av Alp, og Iditarod Trail Sled Dog Race. Konkurransen består av et 14-dager løp i 11 byer i fire land: Italia, Tyskland, Østerrike og Frankrike. Det var det største hundekjøringsløp utenfor Nord-Amerika.
I dag arrangeres en mindre utgave av løpet.
Josef Hymneskriveren

Bakgrunn

Han ble født på Sicilia av fromme foreldre, Plotinus og Agatha. Josefs familie måtte flykte fra Sicilia da muslimene invaderte øya. Det nøyaktige sted de bodde, varierer i kildene. Men det anses som mest sannsynlig at han kom fra Val Demone, der et flertall av de østlig-ortodokse gruppene var bosatte. Muligens dro familien fra øya i 831, fra havnebyen Palermo, som han selv oppfattet som sin hjemby. Hagiografen Theodor Pediasimos mener på den annen side at han kom fra Siracusa og at de reiste ut derfra. I følge hagiografen Theophanes dro de til Peloponnes. 
I en alder av 15 år ble han tonsurert og dermed opptatt som munk ved Latomosklosteret i Thessalonica.

Prestemunk

Omkring år 840 ble han ordinert til prestemunk av biskopen av Thessalonica. Under et besøk i Tessalonika ble den fremstående Gregor av Dekapolis så imponert av Josef at han inviterte ham til å tilslutte seg hans kloster, Stoudiosklosteret i Konstantinopel.
Under en reise til Roma en gang før 850 ble han tatt til fange av sjørøvere. Etter å ha blitt satt fri vendte han tilbake til Konstantinopel, hvor han i nærheten av graven til St. Johannes Krysostomos grunnla et kloster. Han diktet der en rekke hymner, noe som ga ham tilnavnet «Hymneskriveren». I den bysantinske kirke regnes han som en av de fremste liturgiske poetene.
Mellom 858 og 867 var han forvist fra Konstantinopel av patriark Ignatius av Konstantinopel, antagelig på grunn av sitt standpunkt i billedstriden. Etter å ha kommet tilbake ble han administrator i Hagia Sofia, et embete han hadde til sin død.
Hans helgenkult bredde seg mest i østkirken, men han regnes også som helgen av Den katolske kirke. Minnedagen er dødsdagen, 3. april, men den har tidligere også vært feiret 14. juni.
Program for lærerutdanning

Program for lærerutdanning (PLU) var en grunnenhet ved Fakultet for samfunnsvitenskap og teknologiledelse (SVT) ved NTNU. Enhetens virksomhet omfattet  lærerutdanning på alle nivå (grunnutdanning, oppfølging av nyutdannede lærere, etter- og videreutdanning), skolelederutdanning, doktorgradsutdanning, universitetspedagogikk, og forsknings- og utviklingsarbeid rettet mot skole, klasserom og verksted. Etter fusjonen mellom NTNU og høyskolene i Gjøvik, Ålesund og Trondheim (HiST), ble programmet fusjonert med lærerutdanningen ved HiST. Aktiviteten fortsetter i Institutt for lærerutdanning, som er organisert under Fakultet for samfunns- og utdanningsvitenskap.
Jörn

Jörn er et tettsted i Skellefteå kommune i Västerbottens län i landskapet Västerbotten i Sverige. Det ligger cirka 65 kilometer vest for Skellefteå. I 2010 hadde tettstedet 797 innbyggere.
Jörn ligger ved Stambanan genom övre Norrland, og var tidligere et jernbaneknutepunkt med ei jernbanelinje til Arvidsjaur på Inlandsbanan. Det har ikke vært trafikk på jernbanelinja Jörn–Arvidsjaur siden 1990.

Kuriosa

Den første tida etter at Stambanan gjennom øvre Norrland åpna gikk togene kun på dagtid, og Jörn ble overnattingsstasjon med ikke mindre enn seks hotell på et tidspunkt. Lenin skal ha overnatta på jernbanehotellet i Jörn på sin togreise fra Sveits til St. Petersburg i revolusjonsåret 1917.
Estolomimus

Utseende

Middelsstore, kraftige, mørkbrune eller brunsvarte trebukker. De fleste har tegninger av lyse skjell. Antennene er oftest omtrent så lange som kroppen. Pronotum har en liten tann på sidene og er nærmest sekskantet. Dekkvingene har markerte punktstriper.

Utbredelse

Bortsett fra én art i Bolivia lever alle i Brasil.
Knutsholstinden

Bestigning

På midten av 1800-tallet ble Knutsholstinden ansett for å være ubestigelig, og dessuten trodde enkelte den var Norges høyeste fjell. Johannes Heftyes førstebestigning i 1875 ble ansett som en stor bragd, og ble i sin samtid sammenlignet med Slingsbys bestigning av Storen. Mellom Slingsby og Heftye oppsto det et følelsesladd offentlig ordskifte med nasjonalistiske undertoner. Som en følge av dette, og for å bevise at Storen var et enkelt fjell å bestige, fant Heftye ruten på Storen som senere har blitt normalveien, Heftyes rute. Men Slingsby fant med hjelp av en kvinne fra trakten, Marie Sønstenes, en lettere vei til Knutsholstinden, og Slingsby, Sønstenes og en mann til besteg toppen sammen i 1880, noe Heftye ikke likte.

Adkomst

Letteste adkomstvei: Det skal være vardet fra det nordligste tjernet i Svartdalen. Herfra går ruten rett opp fjellsiden til toppen. Vardingen kan være vanskelig å finne da den er delvis forfalt. Det skal imidlertid være greit å finne veien opp uten denne vardingen. Litt erfaring med fjellvandring kan være klokt å ha for å nå denne toppen.
Ole Lund Kirkegaard

Biografi

Han vokste opp i et liberalt borgerhjem i Skanderborg. Faren var tannlege. Kirkegaard tok artium ved Århus katedralskole i 1959, og dro deretter til sjøs et halvt år. Han var tre år i militæret, jobbet han som lærervikar, og tok lærerskoleeksamen ved Århus Seminarium i 1963. Han møtte si kone Anne Lise på lærerskolen. Paret fikk to døtre. 
I 1965 ble han ansatt som førstelærer på Oue Skole nær Mariager og senere i Stenderup ved Horsens. Han jobbet som lærer frem til 1973, men fra da av jobbet han som forfatter på fulltid. 
Med fortellingen «Dragen» vant han en barnefortellingskonkurranse utlyst av den danske avisen Politiken i 1966. Og i 1967 utkom hans første bok, novellesamlingen Virgil. 
Kirkegaard utviklet etterhvert et alkoholproblem, og døde av nedkjøling etter å ha sovnet i snøen på vei hjem fra kroen.

I ettertid

Han utga bare sju bøker i sin levetid. Flere bøker er utgitt senere, dels på grunnlag av radiomanuskript, dels på grunnlag av tekster som har vært trykt i tidsskrift, og dels manuskript som har vært i familiens eie: Frække Friderik.
Fire filmer ble laget i årene etter Kirkegaards død, og i 2011-2013 ble det laget tre nye animasjonsfilmer av bøkene hans.
I hjembyen Skanderborg organiseres det byvandringer i hans fotspor,, og i kulturhuset i byen er hans tegninger overført til stort format på veggene. I 2011–12 viste museet på Koldinghus utstillingen «Drengestreger, Ole Lund Kirkegaard og hans verden».
Sharon Creech

Liv

Hun er utdannet lærer, og arbeidet fra 1979 til 1998 som lærer i England og Sveits før hun vendte hjem til USA. De to første bøkene hennes ble bare utgitt i England. Det var først med Walk Two Moons at hun ble utgitt i hjemlandet. 
Flere av bøkene hennes foregår i det fiktive landskapet Bybanks, Kentucky; dette er inspirert av slektningers hjemsted i Quincy, Lewis County, som hun ofte besøkte som barn. Bloomability (1998) foregår i et miljø inspirert av den internatskolen i Sveits (The American School In Switzerland) som Creech og ektemannen underviste på. Hun bor nå i Maine.

Bøker

Gjennombruddsboka Walk Two Moons (1994) skildrer en reise som skilsmissebarnet Salamanca (13) gjør sammen med sine eksentriske besteforeldre for å møte moren igjen. Boka tar opp tema som død, kjærlighet, familier og identitet, på en overraskende og humoristisk måte. The Wanderer (2000) skildrer en reise i seksmanns seilbåt fra USA til England, hvor den foreldreløse Sophie (13) skal bosette seg hos bestemoren. Boka ble kortlistet til flere priser. 
Love That Dog (2001) og Hate That Cat (2008) er tanker om dyr, livet, poesi og språk skrevet som frie vers. Begge er skrevet i formen av å være dagboken til Jack, den første også som en dialog med læreren hans. Bøkene er også en indirekte utviklingshistorie. Ruby Holler (2002) er en fantasyfortelling om de foreldreløse tvillingene Dallas og Florida (13), som blir adoptert av et eldre og eksentrisk ektepar. Boka har blitt omtalt som «an old-fashioned tale of two children in peril rescued by the wisdom of two old folk. What sets it apart is Creech's typical lightness of touch; the glancing way she writes means you barely realise that, even in this solid love story of older folk, the wife is less sure of marriage than the man.»
Bøkene hennes er ikke oversatt til norsk.
.se

Liberalisering

Før april 2003 var reglene for domener under .se-domenet svært restriktive. Bare selskaper i det nasjonale registreret ble tillatt å registrere et domenenavn, og det måtte være svært likt det registrerte navnet. Man kunne ikke registrere separate domenenavn for enkeltprodukter, selv om de var registrerte varemerker. Enkeltpersoner kunne registrere ett (og bare ett) domene under subdomenet .pp.se («pp» er en forkortelse for «privatperson»). Selskaper og organisasjoner som var registrert i bare et enkelt fylke (län) måtte benytte domener på formen: <fylkesbokstav>.se (se under). De restriktive reglene gjorde alternative toppdomener populære for selskaper og andre som trengte å registrere domener som ikke var tillatt etter de svenske reglene, og både .nu og .com var vanlige.
Etter hard kritikk ble reglene endret fra 2. april 2003, og det er nå mulig for hvem som helst å registrere et domene på andre nivå.

Internasjonaliserte domenenavn

Fra oktober 2003 aksepterte NIC-SE registrering av internasjonaliserte domenenavn, som inneholder bokstavene å, ä, ö, ü and é.
Prosorrhyncha

Tradisjonell inndeling

Tradisjonelt var (er) gruppen nebbmunner delt i to underordener: plantesugere (Homoptera) og teger (Heteroptera).
Nebbmunner (Hemiptera) tradisjonell inndeling
underorden Plantesugere (Homoptera)
underorden Teger (Heteroptera)

Nyere inndeling

Nyere forskning og studier viser at denne måten å systematisk dele nebbmunnene opp i, gir en parafyletisk gruppe, siden teger stammer fra plantesugere. I nyere systematikk deles nebbmunner vanligvis i fire delgrupper. Den tidligere underordenen plantesugere (Homoptera) utgjør tre av delgruppene og tegene utgjør den fjerde delgruppen.
Flere plasserer delgruppen Coleorrhyncha som en egen gruppe. Gruppen Coleorrhyncha, består av en delgruppe, Peloridiomorpha, med bare en familie, Peloridiidae, med bare 30 arter på verdensbasis. Denne gruppen er ofte systematisk plassert som endel av plantesugere.
Nebbmunner (Hemiptera) 
gruppe Plantelus (Sternorrhyncha) – [tidligere plantesugere] 
gruppe Sikader (Auchenorrhyncha) – [tidligere plantesugere] 
gruppe Coleorrhyncha – [tidligere plantesugere] 
gruppe Teger (Heteroptera) 
Men det er uenigheter om inndelingen av nebbmunner. Det var Sorensen et al. (se kilde) som lanserte navnet i 1995, som en delgruppe av nebbmunnene. Her blir gruppen Coleorrhyncha plassert i en egen gruppe, Prosorrhyncha, som en søstergruppe til tegene.
Nebbmunner (Hemiptera) [Sorensen et al.]
gruppe Plantelus (Sternorrhyncha) 
gruppe Sikader (Auchenorrhyncha)
gruppe Prosorrhyncha – består av delgruppene Coleorrhyncha og teger.

Navnekonflikt

Det er også en diskusjon om navnet Prosorrhyncha er et riktig (gyldig) navn å bruke på en slik gruppe. Grunnen er at i 1969 lanserte Schlee navnet Heteropteroidea [kilde: Zrzavy 1992], og vanligvis er det en regel om at det eldste navnet skal være det gyldige. Men, de internasjonale reglene for navngivning (nomeklatur) gjelder ikke for så høye taksonom som på dette nivået.
Så her er et yngre navn valgt, også for å unngå eventuell misforståeler, da endingen i Heteroptroidea (..oidea) er en ending som vanligvis er brukt på nivået overfamilie. Dersom Heteropteroidea ble brukt ville det kunn føre til at gruppen feilaktig ble oppfattet å være en overfamilie, når den i realiteten er navnet på en gruppe på et høyere nivå.
Avlyttingen

Handling

Harry Caul er en profesjonell overvåker som tar på seg alle slags jobber. Hans filosofi er enkel: Jeg samler bare informasjon, hva kundene gjør med den er ikke min sak. Problemene tårner seg imidlertid opp da han skal overvåke en utro kone og hennes elsker. Når Harry skal legge frem bevisene på ektemannens kontor, forsøker hans assistent å ta hånd om dem. Harry vegrer seg for å levere fra seg noe, og plutselig innser han at han er i besittelse av bevis på langt alvorligere ting enn utenomekteskapelige affærer. Samtidig begynner han å få mareritt om mennesker som myrdes på grunn av ham, og etterhvert får han følelsen av selv å være overvåket.

Om filmen

Filmen ble tildelt Gullpalmen ved Filmfestivalen i Cannes i 1975. Den ble også nominert til tre Oscar-priser.
I thrilleren Enemy of the State, fra 1998, spiller Gene Hackman en birolle som en aldrende sikkerhetsekspert som er kritisk til myndighetene. Mange mener at denne karakteren er en aldrende og visere utgave av Harry Caul.
En nyinnspilling av filmen er planlagt og vil trolig ha premiere i 2009. Francis Ford Coppola skal være produsent.
11. mai

Navnedag

Magda, Malvin
Via Domitia

Via Domitia var den første romervei som ble anlagt i Gallia. Den knyttet Italia til Hispania gjennom Gallia Narbonensis, i dag det sørlige Frankrike.

Historie

Det var en gammel vei som romerne regulerte og gav ny belegg; så gammel var den opprinnelige at den ble tilskrevet sagnhelten Herakles. Hannibal fulgte den på sin vei fra Hispania til Italia.
Veien ble bygd i 118 f.Kr. av prokonsul Gnæus Domitius Ahenobarbus, som den ble oppkalt etter. Den ble bygd på samme tid som den første romerske koloni i Gallia, Colonia Narbo Martius (Narbonne) ble grunnlagt. Via Domitia forbandt Italia med Hispania. Den krysset Alpene det gunstigste sted, Col de Montgenèvre (1850 m), og gikk gennem Durancedalen, krysset Rhônen ved Beaucaire, gikk gjennom Nîmes (Nemausus) og fulgte deretter kystsletten langs Lyonbukten. Ved Narbonne møtte den Via Aquitania (som førte til Atlanterhavet gjennom Toulouse og Bordeaux). Narbonne var således et strategisk viktig sted og utgangspunkt for den romerske ekspansjon i vest. Den gang hadde byen også en havn som var lett tilgjengelig og solid forsvart. Mellom byere som Via Domitia knyttet sammen var der en rekke  mansioer, som lå i en avstand fra hverandre som svarte til en dagsreise med en lastet vogn. Her kunne man få overnatting, forsyninger og friske hester, hvis man reiste i rikets tjeneste.
Via Domitia ble i senantikken inntegnet på Tabula Peutingeriana.

Romerske broer

Der er rester av flere romerske broer langs Via Domitia som for eksempel den romerske bro ved Saint-Thibéry, Pont Ambroix ved Ambrussum, Pont Julien og Pont Serme.
Guajira

Besetning

Besetningen i guajira bestod tradisjonelt av lutt (idag: akustisk gitar) og rytmeinstrumentene claves (to trestykker av et hardt treslag) og güiro (ofte kalt «banan» blant norske musikere) og/eller bongotrommer. Calves og güiro håndteres som regel av vokalisten. Vanligvis 3 til 5 musikere inklusive vokalisten.
Tekstene i guajira synes noen ganger å være viktigere enn rytmene, og guajira blir derfor ofte foretrukket av låtskrivere med poetiske ambisjoner. Stilen er imidlertid lite bundet og det å improvisere regnes for å være et viktig trekk ved musikkstilen.